**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb v znení neskorších predpisov (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je implementácia nariadenia Európskeho parlamentu a Rady (EÚ) 2024/1468 zo 14. mája 2024, ktorým sa menia nariadenia (EÚ) 2021/2115 a (EÚ) 2021/2116, pokiaľ ide o normy dobrého poľnohospodárskeho a environmentálneho stavu, režimy v záujme klímy, životného prostredia a dobrých životných podmienok zvierat, zmeny strategických plánov SPP, preskúmanie strategických plánov SPP a výnimky z kontrol a zo sankcií (Ú. v. EÚ L 2024/1468, 24. 5. 2024). Cieľom návrhu nariadenia vlády je taktiež novelizácia príslušných ustanovení nariadenia vlády z dôvodu zosúladenia s právne záväznými aktami Európskej únie a modifikovaným Strategickým plánom Spoločnej poľnohospodárskej politiky 2023 – 2027 (ďalej len „strategický plán“) a precizovanie ustanovení s cieľom zabezpečiť ich jednoznačnú aplikáciu aj v nadväznosti na potrebu zjednodušenia aplikačnej praxe.

Úpravy sa zameriavajú na zmeny, ktoré sú prospešné pre poľnohospodárov z hľadiska zníženia ich administratívneho a ekonomického zaťaženia, reagujú na skúsenosti poľnohospodárskych podnikov so zavádzaním novej podpory formou celofarmovej eko-schémy v rokoch 2023 a 2024. Táto úprava povedie k zvýšeniu záujmu poľnohospodárskych podnikov pri zapojení sa do celofarmovej eko-schémy, k vytvoreniu väčšieho priestoru pre biodiverzitu na národnej úrovni ako aj k zvýšeniu počtu zvierat pre podporu zlepšenia životných podmienok zvierat podporou pastevného chovu.

Zmeny sa týkajú úpravy ustanovení týkajúcich sa neproduktívnych plôch a prvkov v súvislosti s úpravou ustanovenia normy dobrého poľnohospodárskeho a environmentálneho stavu pôdy DPEP 8 v nariadení vlády Slovenskej republiky č. 435/2022 Z. z., ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality (ďalej len nariadenie vlády č. 435/2022 Z. z.). Novela nariadenia vlády č. 435/2022 Z. z. je rovnako v legislatívnom procese. Úpravy v návrhu nariadenia vlády sa týkajú aj definície chráneného územia, ďalej plochy, na ktorú možno poskytnúť podporu, úpravy členenia ornej pôdy v chránenom území, kde sa umožní nahradenie biopásov tzv. ostrovom biodiverzity, zjednotenie termínov obhospodarovania neproduktívnych plôch a prvkov. Zmena sa týka aj spôsobu obhospodarovania biopásov a termínu ich zrušenia bez povinnosti náhrady založením nových, zmeny manažmentu biopásov a neproduktívnych plôch pri eliminácii premnoženého hraboša poľného. Úpravou sa zároveň zvyšuje variabilita podielu zmesí osív pre opeľovače. Pri podmienkach týkajúcich sa zlepšenia štruktúry ornej pôdy sa zvyšuje čas pre zapravenie maštaľného hnoja do ornej pôdy a znižuje sa minimálna dávka kompostu pri použití šetrnejšieho obhospodarovania ornej pôdy regeneratívnym spôsobom a pri postupoch v zatrávnení medziradí vinohradov sa zavádza výnimka na plochy vo vinohradoch v reštrukturalizácii alebo konverzii a vo výsadbe, ktoré budú vyňaté z podpory a bez povinnosti uplatňovania postupov celofarmovej eko-schémy. V rámci obhospodarovania trvalého trávneho porastu sa zruší tzv. neskorší termín kosenia a zvyšujú sa možnosti manažmentu udržiavania porastu prostredníctvom mulčovania na obmedzenej ploche. V prípade pastevného chovu bude umožnené prihlásiť sa s jednotlivými zvieratami vo všetkých kategóriách zvierat.

V rámci viazanej podpory príjmu sa menia najmenšie počty jedincov na hektár pri niektorých vybraných druhoch ovocia. Tieto zmeny môžu posilniť flexibilitu a ekonomickú udržateľnosť pestovania ovocných druhov v rôznych podmienkach a ide o zmeny, ktoré reflektujú bežnú agrotechnickú prax.

Účinnosť návrhu nariadenia vlády sa navrhuje od 1. januára 2025, aby sa zabezpečil dostatočný čas na oboznámenie sa prijímateľov podpôr s navrhovanými úpravami v podmienkach podporovaných opatrení na základe druhej modifikácie strategického plánu a s navrhovanými úpravami, ktoré vyplynuli z poznatkov z aplikačnej praxe, a aby sa zabezpečil dostatočný čas na administráciu žiadostí o poskytnutie podpôr v roku 2025.

Návrh nariadenia vlády bude mať pozitívny vplyv na podnikateľské prostredie a na životné prostredie. Návrh nariadenia vlády nebude mať vplyvy na rozpočet verejnej správy, sociálne vplyvy, vplyvy na informatizáciu spoločnosti, vplyvy na služby verejnej správy pre občana
a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nebude predmetom vnútrokomunitárneho pripomienkového konania.